அந்தச் சமயத்தில் நான் பெங்களூரில்தான் இருந்தேன். யூனிவர்சல் பிரஸ் சர்வீஸ் என்னும் பாரத மேற்கு ஜெர்மன் செய்திக் கட்டுரைகள் பறிமாற்ற நிறுவனத்தின் கர்நாடக மாநிலப் பிரதிநிதியாக! காங்கிரஸ் மகாசபையின் அப்போதைய தலைவர் கர்நாடகத்து நிஜலிங்கப்பா என்றபோதிலும் ஸ்தாபனத்தின் சூத்திரதாரி காமராஜர்தான் என்பதால் பெங்களூருக்கும் சென்னைக்கும் அலைபாய்ந்துகொண்டிருந்தேன். காரணம், சென்னையில் எனது நிறுவனத்தின் நிருபர் எவரையும் காமராஜர் அண்டவிட மாட்டார். என்னை மட்டும் திட்டித் தீர்த்துக்கொண்டே அருகில் நெருங்க அனுமதிப்பார். என் அதிர்ஷ்டம் காமராஜருக்கு நான் அண்ணாவின் ஆள் என்கிற எண்ணம். அண்ணாவுக்கோ, நான் காமராஜரின் ஆதரவாளன் என்கிற சந்தேகம்! அப்போது அண்ணா காலமாகிவிட்டிருந்ததால், வாய்ய்கு வாய் நீ அண்ணாத்துரை ஆளுதானே, வேற எப்பிடிப் பேசுவே என்று என்னைத் திட்டுகிற வழக்கத்தை மட்டும் காமராஜர் நிறுத்தியியிருந்தார்!